KIRJALLINEN KYSYMYS P-1875/99

esittäjä(t): Alexander de Roo (Verts/ALE) komissiolle

(12. lokakuuta 1999)

Aihe: Luontotyyppidirektiivin noudattaminen vaarassa

Onko komissio tietoinen, että Belgian, Alankomaiden ja Saksan viranomaiset laativat suunnitelmia nk. Rauta-Reinin elvyttämiseksi?

Onko komissio tietoinen, että tämän tavarajunan historiallinen reitti kulkee De Meinweg -kansallispuiston läpi?

Onko komissio tietoinen, että De Meinweg on Natura 2000:ssa määritelty suojelualueeksi ja erityissuojelualueeksi?

Onko komissio tietoinen, että luontotyyppidirektiivissä 92/0043/ETY(1) korostetaan erityisesti - Alankomaissa ainutlaatuisten kyykäärmeiden (vipera berus) säilymistä?

Katsooko komissiokin, että tämän alueen läpi kulkevan tavarajunan ottaminen uudelleen käyttöön on vastoin eurooppalaista luontotyyppidirektiiviä, jonka avulla suojellaan erityisesti kyykäärmettä, rupiliskoa, kaivajasammakkoa ja kurkea?

Mihin toimiin komissio aikoo ryhtyä, jotta Alankomaat noudattaisivat täysimääräisesti luontotyyppidirektiiviä De Meinwegin yhteydessä?

Onko komissio valmis kehottamaan Alankomaiden, Belgian ja Saksan hallituksia ryhtymään todellisiin tutkimuksiin, jotta Rauta-Reinille löydettäisiin uudenaikaisempia vaihtoehtoja niin, että rautatie kulkisi Venlon kautta?

Katsooko komissiokin, että uudenaikainen tavarajunayhteys olisi liitettävä uuteen Antwerpenin, Venlon ja Ruhrin alueen väliseen matkustajajunayhteyteen?

(1) EYVL L 206, 22.7.1992, s. 7.

Margot Wallströmin komission puolesta antama vastaus

(22. marraskuuta 1999)

Komissio on tietoinen siitä, että Belgian, Saksan ja Alankomaiden viranomaiset ovat keskustelleet mahdollisuudesta ottaa Ijzeren Rijn -niminen rautatierata uudelleen käyttöön. Komissiolle ei ole kuitenkaan vielä toimitettu tietoja keskustelujen tuloksista.

Komissio on tietoinen siitä, että tämä Rauta-Reinin rata kulkee De Meinwegin kansallispuiston halki.

Komissio on tietoinen siitä, että De Meinweg kuuluu Natura 2000 -verkostoon. Se on luokiteltu erityissuojelualueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/0409/ETY(1) säännösten nojalla (1600 ha). Sitä on ehdotettu myös yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/0043/ETY säännösten nojalla (1807 ha). Komissiolle on myös ilmoitettu, että alue on luokiteltu Stiltegebiediksi. Koska tämä luokittelu perustuu vain kansalliseen lainsäädäntöön, sillä ei ole mitään vaikutusta yhteisön lainsäädäntöön nähden.

Kyykäärmettä (Vipera berus) ei ole mainittu direktiivin 92/0043/EY liitteessä II eikä liitteessä IV, joten sitä ei suojella tämän direktiivin säännösten perusteella. Jäsenvaltiot voivat tietenkin vapaasti suojella sellaisia luontotyyppejä tai lajeja, joita ei ole mainittu direktiivissä 92/0043/EC, kuten tässä tapauksessa kyykäärmettä Alankomaissa. Tällä asialla voi olla kuitenkin tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/0337/ETY(2) soveltamiseen liittyvää merkitystä.

De Meinwegia suojellaan erityisesti direktiivin 92/0043/EY 6 artiklan 2, 3 ja 4 kohdan säännösten perusteella. Direktiivin 92/0043/EY 7 artiklan mukaan kyseisiä säännöksiä sovelletaan myös direktiivin 79/0409/ETY säännösten mukaisesti luokiteltuihin erityisiin suojeltaviin alueisiin. Rauta-Reinin käyttöönotto uudelleen vaikuttaa hankkeelta, joka vaikuttaisi merkittävästi 6 artiklan 3 kohdassa tarkoitetulla tavalla De Meinwegiin. Siinä tapauksessa hankkeen vaikutukset De Meinwegiin erityisesti sellaisten luontotyyppien ja lajien osalta, joita suojellaan direktiivin 92/0043/EY ja 79/0409/EY säännösten perusteella, kuten rupiliskon (Triturus cristatus), kaivajasammakon (Pelobates fuscus) tai kurjen (Grus grus) osalta, on arvioitava asianmukaisesti. Jos arvioinnin lopputuloksista käy ilmi, että kielteisiä vaikutuksia aiheutuu, sovelletaan 6 artiklan 4 kohdan säännöksiä. 6 artiklan 4 kohdan säännösten soveltaminen on ensisijaisesti jäsenvaltioiden vastuulla. Tämänhetkisten tietojen perusteella komissio ei voi arvioida, onko direktiivin 79/0409/ETY ja direktiivin 92/0043/EY säännöksiä rikottu. Tämän vuoksi komissio pyytää Alankomaiden viranomaisia toimittamaan lisätietoja hankkeesta ja sen direktiivin 79/0409/ETY ja direktiivin 92/0043/EY säännöksissä tarkoitetuista vaikutuksista. Hanke ei vaikuttaisi vain De Meinwegiin vaan myös Weerter en Budelerbergeniin, jota on ehdotettu direktiivin 79/0409/ETY säännösten mukaisesti erityissuojelualueeksi. De Meinwegin osalta komissio ei ryhdy tällä hetkellä minkäänlaisiin toimenpiteisiin, koska tähän mennessä ei ole osoitettu, että direktiivin 79/0409/ETY ja direktiivin 92/0043/EY säännöksiä olisi rikottu.

Hankkeen tässä vaiheessa on kyseessä olevien jäsenvaltioiden tehtävä arvioida hankkeelle mahdollisia vaihtoehtoja. Tällainen arviointi on pakollinen, jos direktiivin 92/0043/EY 6 artiklan 4 kohtaa sovelletaan hankkeeseen. Komissio pyytää Alankomaiden viranomaisia toimittamaan tietoja 6 artiklan 4 kohdan soveltamisesta. Toissijaisuusperiaatteen mukaisesti asianomaisten jäsenvaltioiden tehtävä on huolehtia arvioinnista ja päättää rautatielinjan käytöstä tulevaisuudessa sekä siitä, voivatko linjaa käyttää sekä henkilö- että tavarajunat.

(1) EYVL L 103, 25.4.1979.

(2) EYVL L 175, 5.7.1985.